Božićna priredba u OŠ Nedelišće – večer koja spaja srca
Božićna priredba onaj je trenutak dječjeg odrastanja i obrazovanja u kojem bismo školu mogli nazvati svojim drugim domom. Nismo tamo stajali samo da pogodimo pravu notu, da ne izgovorimo krivu riječ ni da ne pogriješimo u plesnom koraku. Pozornicu smo prvenstveno ispunili svojom radošću, uzbuđenjem, ponosom, željom za stvaranjem, druženjem, kreativnošću i nekim drugim odnosima koji ne podliježu strogim školskim pravilima. 
Božićna priredba u osnovnoj školi Nedelišće održana je 19. prosinca 2025. u 18 sati u školskoj sportskoj dvorani. Održana je u prostoru koji je zahvaljujući dekoracijama učitelja Veljka Posavca i njegovih pomoćnika postao mala zimska čarolija, svečanost svjetla i zvjezdanog sjaja, ali onaj čarobni prah zbog kojeg je magija oživjela prosula su dječja srca. Taj je prah zahvatio i tribine s kojih su svoje mališane pratili ponosni roditelji i predani učitelji. 
Novost je bio kratko obraćanje ravnatelja Milana Đurića koji je prvo pozdravio sve prisutne, rekao par riječi o važnim i velikim koracima za budućnost naše škole te zahvalio svima sudionicima priredbe. 
Kao i svake godine, program je bio bogat i raznovrstan; učitelj Hajdarović uvijek nas sa svojim zborom i instrumentalistima uvede u božićno ozračje; pomno birani stihovi učiteljice Ivane Slukić unesu posebnu toplinu i zapale pravi plamen Božića. Ove godine obogaćeni smo novim iskustvom tjeloglazbe za koju su djecu pripremile učiteljice P. Numanović i S. Jagec. Neizostavni tradicijski element donijeli su nam folkloraši učiteljice S. Topolnjak iz PŠ Pušćine, a pravu spontanu sinergiju učiteljice Eršeg, učenice Klare Kirić i publike donijela nam je izvedba pjesme Feliz Navidad. Za suvremene, ali dobro poznate zvukove Božića u plesnoj izvedbi donijele su nam djevojčice iz plesne skupine učiteljice Anamarije Novak. Posebno simpatični u nastupu bili su učenici posebnog odjela hrabrom recitacijom koju je s njima pripremila učiteljica Karla Lešnjak. 
Kraj priredbe rezerviran je za malo drame koju nam donosi svakodnevica i suvremeni svijet. Kinčimo bora recitacija je koja je donijela najviše reakcije publike budući da smo se u životnim blagdanskim nespretnostima i nesavršenostima svi prepoznali. A na pitanje Kam ide of svet pokušala je odgovoriti dramska skupina viših razreda. Hoćemo li sami sebi uspjeti odgovoriti na ovo pitanje koje nas pritišće sa svih strana glavni je zadatak ove priredbe. Možda se dio odgovora krije i u činjenici s kolikom su se željom da nastupe bolesna djeca trudila ozdraviti i u onima koji su, prilagodivši nastup u zadnji čas, to učinili posebno srčano. Zahvaljujemo i svim sudionicima koji zbog bolesti nisu uspjeli nastupiti, ali to ne umanjuje njihov trud i predani rad tijekom cijelog polugodišta. 
Neka nam ova priredba i svi njeni sudionici kao i gosti dobronamjernici bude zvijezda vodilja – zvijezda koja će obasjati put nekim novim naraštajima sa željom da se i najmračnije staze kojima čovječanstvo danas kroči pospe čarobnim prahom koji je titrao u zraku sve do 19 sati te prosinačke večeri. Da ne zaboravimo kako smo se svi osjećali, svojim fotografijama ovjekovječio je naš učitelj Nikola Bistrović, a kao novi mladi voditelji pokazali su se Zola Treska i Jakov Ivanuša.